31998D0270
L 117/15
JURNALUL OFÍCIAL AL UNIUNII EUROPENE
DECIZIA COMISIEI
din 7 aprilie 1998
privind retragerea omologărilor pentru produsele fitosanitare care conțin fenvalerat ca substanță activă
(Text cu relevanță pentru SEE)
(98/270/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (1), astfel cum a fost modificată ultima dată prin Regulamentul (CE) nr. 1199/97 (2), în special articolul 6 alineatul (5),
întrucât Regulamentul (CE) nr. 933/94 al Comisiei (3), astfel cum a fost modificat ultima dată prin Regulamentul (CE) nr. 2230/95 (4), a stabilit substanțele active ale produselor fitosanitare și a desemnat statele membre raportoare pentru aplicarea Regulamentului (CE) nr. 3600/92;
întrucât fenvaleratul a fost una dintre cele 90 de substanțe active incluse în prima etapă a programului prevăzut la articolul 8 alineatul (2) din Directiva 91/414/CEE a Consiliului (5);
întrucât, pentru această substanță, notificatorii respectivi au înaintat formal statului membru raportor desemnat anumite informații, așa cum s-a cerut în temeiul articolului 6 alineatul (1) din Regulamentul (CEE) nr. 3600/92, pentru a sprijini includerea acestei substanțe active în anexa I la Directiva 91/414/CEE;
întrucât, în conformitate cu articolul 6 alineatul (4) din Regulamentul (CEE) nr. 3600/92, statul membru raportor desemnat a informat Comisia că nici unul dintre dosarele înaintate nu satisface cerințele articolului 6 alineatul (2) și (3) din regulament;
întrucât, în conformitate cu articolul 6 alineatul (5) din regulament, nici un stat membru nu a informat Comisia cu privire la dorința sa de a asigura includerea acestei substanțe active în anexa I la Directiva 91/414/CEE;
întrucât ar trebui să se ia în considerare că un set întreg de date necesare pentru evaluarea acestei substanțe nu va fi înaintat în cadrul programului de lucru; întrucât o evaluare și includerea în anexa I a acestei substanțe nu este posibilă în acest cadru; întrucât, în consecință, ar trebui să se ia o decizie cu scopul de a retrage omologările existente pentru produsele fitosanitare care conțin această substanță activă;
întrucât prezenta decizie nu exclude posibilitatea ca fenvaleratul să poată fi evaluat pe viitor în cadrul dispozițiilor pentru substanțe active noi prevăzute la articolul 6 din Directiva 91/414/CEE;
întrucât prezenta decizie nu aduce atingere măsurilor luate de statele membre de a acorda o perioadă de grație pentru înlăturarea, depozitarea, introducerea pe piață și utilizarea stocurilor existente în conformitate cu dispozițiile articolului 4 alineatul (6) din Directiva 91/414/CEE;
întrucât măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Statele membre se asigură:
1.
că omologările pentru produsele fitosanitare care conțin fenvalerat sunt retrase în termen de 12 luni de la data prezentei decizii;
2.
că, de la data prezentei decizii, nici o omologare pentru produse fitosanitare care conțin fenvalerat nu se acordă sau reînnoiește în conformitate cu derogarea prevăzută la articolul 8 alineatul (2) din Directiva 91/414/CEE.
Articolul 2
Prezenta decizie se adresează statelor membre.
Adoptată la Bruxelles, 7 aprilie 1998.